Leonard Nimoy

**Leonard Simon Nimoy** (* 26. März 1931 in Mattapan, Boston, Massachusetts; † 27. Februar 2015 in Bel Air, Los Angeles, Kalifornien) weer en US-amerikaanschen Schauspeler, Speelbaas, Filmproduzent, Schriever, Musiker un Fotograaf. He weer internatschonal bekannt vör allen dör sien Rull as *Mr. Spock* in dat Star-Trek-Universum, de he vun 1966 bit 2013 in tallrieke Feernseh- un Filmprodukschonen speelt hett.

## Leven un Wark
Nimoy weer as Söhn vun Max Nimoy un Dora Spinner, twee Inwanneres ut Isjaslaw in’n Westen vun de hüütige Ukraine boren. Sien Vadder höör en Putzbüdel-Salon, sien Mudder weer Huusfro. Na de School studeer he de Schauspeleree an’t Boston College. Eerste Insichten harr he aver al in sien Jöögd kregen. En eerste lütte Filmrull harr he 1951, dorna speel he in tallrieke Filmen un Theaterstücke mit. Bekannt worrn is he sünners mit *[[Star Trek]]* as *Mr. Spock*. För de Rull is he ok mehrmols för Priesen nomineert ween. Gastrullen harr he ok in annere bekannte Regen as *Columbo* oder *T.J. Hooker*. Bito weer he ok as Speelbaas aktiv.

1967 hett he en Langspeelplaat ünner den Titel *Leonard Nimoy presents Mr.&nbsp;Spock’s Music from Outer Space* rutbröcht, op de he ok sülvst singen de. In de Johrteihnten dorna hett he teihn Albums maakt, so as *[[If I Had a Hammer]]* vun Pete Seeger, *Put a Little Love in Your Heart* vun Jackie DeShannon und *Gentle on My Mind* vun John Hartford.

As *Star Trek* afsett weer, hett Nimoy in de Agentenreeg *Mission: Impossible* (dt.: *Kobra, übernehmen Sie*) as *Paris* mitspeelt un dormit Martin Landau aflööst, de to veel Gaasch hebben wull. Blangen de Schauspeleree hett Nimoy sik aver ok as Fotograaf un as Schriever versöcht. He hett Gedichtbännen schreven un in’n Afstand vun 20 Johren twee Autobiografien verfaat, de ünner de Titels *I Am Not Spock* (1977) un *I Am Spock* (1995) rutkemen. De tweete is ok op düütsch in’n Heyne Verlag publizeert worrn.

As J. J. Abrams De Produkschoon vun den 2009 publizeerten ölvten Star-Trek-Film övernahmen hett, weer de Rull vun *Mr. Spock* to’n eersten mol mit en anneren Schauspeler besett (Zachary Quinto), liekers hett Nimoy ok in den Film wedder sien Rull as de öllere Spock speelt. En Johr na’t Utstrahlen geev he aver dat Enn vun sien Loopbahn bekannt. In de Reeg *Fringe* weer he 2012 denn aver doch noch mol as *Dr.&nbsp;William Bell* to sehn, den he siet 2009 al af un an mol dorstellt harr. 2013 harr he ok noch mol en Cameo-Optritt as *Spock* in den twölvten Star-Trek-Film *Into Darkness*.

Nimoy weer tweemol verheiraat. De eerste Eh mit de Schauspelersche Sandra Zober güng vun 1954 bit 1987. Se harrn tosamen twee Kinner, dorünner ok de Speelbaas Adam Nimoy. 1989 hett he de Schauspelersche Susan Bay heiraat, mit de he bit to sien Doot tosamen weer. 

An’n 6. Februar 2014 hett Nimoy över Twitter bekannt geven, dat he an en chroonsch obstruktive Lungkrankheit (COPD) lieden de un geev sien 808.000 Followers bi Twitter den Raat, nich mehr to smöken. An’n 27. Februar 2015 is he in sien Huus in Los Angeles an de Naklaap vun sien Krankheit in’t Öller vun 83 Johren doodbleven

## Filmografie (Utwahl)

## Utteken
För sien Filmwark weer Nimoy 22 mol för Priesen vörslahn, dorünner veermol för den *Primetime [[Emmy]]*. Uttekent weer he mit acht Priesen:
* 1985: mit sien Steern op’n *Hollywood [[Walk of Fame]]* in de Kategorie *Film*
* 1987: mit den *Lifetime Career Award* vun de *Academy of Science Fiction, Fantasy & Horror Films*
* 1987: mit den *[[ShoWest Award]]* in de Kategorie *Speelbaas vun’t Johr*
* 1995: mit den *Editor’s Choice Award for Lifetime Achievement* vun’t *Sci-Fi Universe Magazine* 
* 2009: mit den *[[DFCS Award]]* in de Kategorie *Best Ensemble* för *Star Trek*
* 2009: mit den *[[BSFC Award]]* in de Kategorie *Best Ensemble* för *Star Trek*
* 2009: mit den *Lifetime Achievement Award* vun de *Academy of Science Fiction, Fantasy & Horror Films*
* 2010: mit den *[[Saturn-Pries]]* in de Kategorie *Beste Gastrull in’t Feernsehn* för *Fringe*

## Annere Warken
### Musik
* 1967: *Leonard Nimoy Presents Mr. Spock’s Music from Outer Space* (Dot Records)
* 1968: *The Two Sides of Leonard Nimoy* (Dot Records)
* 1968: *The Way I Feel* (Dot Records)
* 1969: *The Touch of Leonard Nimoy* (Dot Records)
* 1970: *The New World of Leonard Nimoy* (Dot Records)
* 2004: *Spaced Out&nbsp;– The Very Best of* (mit William Shatner)

Butendem harr he en Optritt as Fohrer in’t Musikvideo to *Going Down to Liverpool* vun de Bangles.

### Böker
* 1973: *You & I* 
* 1977: *I Am Not Spock* 
* 1995: *I Am Spock* (Hoochdüütsch: *Ich bin Spock.* Heyne Verlag, München 1996, ISBN 3-453-10980-5)
* 2002: *A Lifetime of Love: Poems on the Passages of Life*

### Fotografie
* 1973 – Eerste Galerieutstellen un Publikatschoon v8un “You and I” (Gedichten un Fotografien)
* 1974 – “Will I Think of You” (Gedichten un Fotografien)
* 1978 – “Come Be with Me” (Gedichten un Fotografien)
* 1981 – “These Words Are for You” (Gedichten un Fotografien)
* 1983 – “Warmed by Love”(Gedichten un Fotografien)
* 2001 – Uttekent mit den “Artist in Residence” vun de American Academy in Rome
* 2002 – “Shekhina” (Fotoreeg)
* 2005 – “Maximum Beauty” (Fotoreeg)
* 2010 – Emerson Gallery Berlin (MdF)

## Literatur
* Ralph Sander: *Star Trek Classic – Leonard Nimoy.* Wilhelm Heyne Verlag, München 1996.

## Borns


## Weblenken

* Literatur vun un över Leonard Nimoy in’n Katalog vun de Düütschen Natschonalbökeree
* Offizielle Websteed vun Lenonard Nimoy (engelsch)